**ΙΙ. ΙΣΤΟΡΙΚΟΙ ΧΡΟΝΟΙ**

**ΚΕΦΑΛΑΙΟ Δ'**

**ΑΡΧΑΪΚΗ ΕΠΟΧΗ (800-479πχ.)**

**5. Αθήνα : Πορεία προς τη Δημοκρατία**

Η καταγραφή των νόμων ικανοποίησε ένα μέρος των πολιτών. Όμως, το οξύ οικονομικό πρόβλημα που ανάγκαζε όσους δεν μπορούσαν να ξεπληρώσουν τα χρέη τους να γίνουν δούλοι, προκαλούσε συνεχή αναταραχή.

Έτσι το 594 π.χ. οι Αθηναίοι επέλεξαν τον **Σόλωνα, ποιητή και έναν από τους επτά σοφούς**, να φτιάξει νέους νόμους.

**ΝΟΜΟΘΕΣΙΑ ΣΟΛΩΝΑ**

**1.** Διέγραψε τα χρέη των αγροτών

Απαγόρεψε να γίνεται κάποιος δούλος επειδή δεν μπορούσε να πληρώσει το χρέος του.

Απαγόρεψε να δανείζεται κάποιος λεφτά , βάζοντας ως εγγύηση την προσωπική του ελευθερία

**Ο νόμος αυτός ήταν ο πιο σημαντικός και ονομάστηκε ΣΕΙΣΑΧΘΕΙΑ**

**σείω + άχθος**

**(ταρακουνάω) (βάρος)**

**δηλ. έβγαλε το βάρος από τους φτωχούς**

**2.** Διαίρεσε τους πολίτες σε 4 τάξεις με βάση το εισόδημα και όχι την καταγωγήτους

**(εξίσωση πλούσιων και ευγενών)= Δεν μετρούσε πια η αριστοκρατική καταγωγή**

**3.** Έφτιαξε τη Βουλή των 400 που ετοίμαζε τα θέματα για την Εκκλησία του Δήμου

**4.** Έδωσε πολιτικό ρόλο στην ΕΚΚΛΗΣΙΑ ΤΟΥ ΔΗΜΟΥ (= Λαϊκή Συνέλευση)

**(ενίσχυση της λαϊκής συμμετοχής , αφού συμμετείχε ενεργά στα κοινά)**

**5.** Ίδρυσε την **ΗΛΙΑΙΑ** ,ένα δικαστήριο με άτομα από όλες τις τάξεις

**(καλύτερη απονομή δικαιοσύνης)**

Εκείνο όμως που περισσότερο ήθελαν οι αγρότες, ήταν να ξαναμοιραστούν τα κτήματα.

**Αυτό δεν έγινε και η αναταραχή συνεχίστηκε.**

Την άσχημη κατάσταση εκμεταλλεύτηκε ο **Πεισίστρατος**, ο οποίος κατάφερε να γίνει αρχηγός των φτωχών.

Ήταν όμως **τύραννος**, κυβερνούσε δηλαδή χωρίς να δίνει λόγο σε κανέναν. Όταν πέθανε, άφησε την εξουσία στο γιο του τον Ιππία. Οι Αθηναίοι όμως έκαναν επανάσταση και τον έδιωξαν.

Από την πολιτική διαμάχη που ακολούθησε την πτώση της τυραννίας, ευνοημένοι βγήκαν οι δημοκρατικοί, οι οποίοι με αρχηγό τον Κλεισθένη προχώρησαν σε ενέργειες που θεμελίωσαν το δημοκρατικό πολίτευμα.

**ΝΟΜΟΘΕΣΙΑ ΚΛΕΙΣΘΕΝΗ**

**Ενίσχυση της Λαϊκής δύναμης**

**1.** Χώρισε τους κατοίκους σε 10 φυλές

* Τα μέλη προέρχονταν από διαφορετικές περιοχές της Αττικής και από όλες τις τάξεις
* Όλοι είχαν ίσα δικαιώματα και έτσι παύει οριστικά να παίζει ρόλο η καταγωγή στην πολιτική ζωή

**2.** Κάθε φυλή εξέλεγε 1 αρχηγό 10 φυλές = 10 στρατηγοί . (Αύξησε τους στρατηγούς σε 10)

**3.** Κάθε φυλή εξέλεγε 50 βουλευτές 10 φυλές = 500 βουλευτές . (Αύξησε τη Βουλή κατά 100)

**4.** Έφτιαξε το θεσμό του οστρακισμού

**Οστρακισμός :** Κάθε πολίτης κατέγραφε σε *όστρακο* το όνομα όποιου θεωρούσε επικίνδυνο για το πολίτευμα της δημοκρατίας. Σε ειδική συνεδρίαση της Εκκλησίας του Δήμου, με μυστική ψηφοφορία, αποφάσιζαν οι Αθηναίοι την απομάκρυνση ή όχι για δέκα (10) χρόνια από την πόλη εκείνου που το όνομά του είχε γραφεί στο μεγαλύτερο αριθμό οστράκων.

**Ο Κλεισθένης έκανε προσιτά στους πολίτες όλα τα αξιώματα και εξασφάλισε τη λαϊκή συνοχή.**

**Δίκαια θεωρείται ως ο θεμελιωτής του δημοκρατικού πολιτεύματος.**

Ο Κλεισθένης οδηγεί την Αθήνα προς τη Δημοκρατία

" Δίνει την πόλη στο Λαό" όπως έγραψε ο Αριστοτέλης